钦定古今图书集成/明伦汇编/官常典/第211卷 > 卢商
## 钦定古今图书集成/明伦汇编/官常典/第211卷 > 卢商

按《唐书郑肃传》：“卢商，字为臣，蚤孤，家窭困，能以学自
奋。举进士、拔萃，皆中。由校书郎佐宣歙西川幕府。入
朝，累十馀迁，至大理卿，为苏州刺史，吏以盐法求赢
赀，民愈困。商令计口售盐，无常额，人便之，岁赀反增。
宰相上其劳，进浙西观察使，召为刑部侍郎、京兆尹。
方伐潞，刍粮逾太行饷军，环六七镇，诏商以户部侍”
郎判度支，又诏杜悰兼盐铁、度支，并二使财以赡兵，
乃不乏。出为东川节度使，以兵部侍郎还判度支，擢
中书侍郎、同中书门下平章事、范阳郡公。大中元年
春，旱，诏商与御史中丞封敖理囚系于尚书省，误纵
死罪，罢为武昌军节度使。以疾解，拜户部尚书，卒。